CELEX: 52020PC0292
Language: el
Date: 2020-07-07
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης (ΕΕ) 2017/1855 με την οποία επιτρέπεται στη Ρουμανία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.7.2020
            COM(2020) 292 final
            2020/0136(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης (ΕΕ) 2017/1855 με την οποία επιτρέπεται στη Ρουμανία  να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                (στο εξής: οδηγία ΦΠΑ), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να θεσπίζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του φόρου ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή την 14η Ιανουαρίου 2020, η Ρουμανία ζήτησε την άδεια να συνεχίσει, μετά τις 31 Δεκεμβρίου 2020, να απαλλάσσει από τον ΦΠΑ τους υποκείμενους στον φόρο με ετήσιο κύκλο εργασιών που δεν υπερβαίνει το ισόποσο των 88 500 EUR σε εθνικό νόμισμα. 
            
            
               Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή της 18ης Φεβρουαρίου 2020, σχετικά με το αίτημα που υπέβαλε η Ρουμανία. Με επιστολή της 19ης Φεβρουαρίου 2020, η Επιτροπή ενημέρωσε τη Ρουμανία ότι διέθετε όλα τα στοιχεία που έκρινε αναγκαία για την εκτίμηση του αιτήματος. 
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Το κεφάλαιο 1 του τίτλου XII της οδηγίας ΦΠΑ παρέχει στα κράτη μέλη τη δυνατότητα να θεσπίζουν ειδικό καθεστώς για τις μικρές επιχειρήσεις, το οποίο περιλαμβάνει δυνατότητα απαλλαγής από τον ΦΠΑ των υποκείμενων στον φόρο με ετήσιο κύκλο εργασιών κατώτερο από ένα συγκεκριμένο όριο. Όσοι υποκείμενοι στον φόρο δικαιούνται την εν λόγω απαλλαγή δεν οφείλουν να χρεώνουν ΦΠΑ για τις παραδόσεις ή παροχές που πραγματοποιούν και, επομένως, δεν έχουν δικαίωμα έκπτωσης του ΦΠΑ επί των εισροών τους. 
            
            
               
                  Σύμφωνα με το άρθρο 287 σημείο 18 της οδηγίας ΦΠΑ, η Ρουμανία μπορεί να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 35 000 EUR σε εθνικό νόμισμα.
               
            
            
               Με την εκτελεστική απόφαση 2012/181/ΕΕ του Συμβουλίου
                  2
               , επιτράπηκε στη Ρουμανία, έως τις 31 Δεκεμβρίου 2014, να απαλλάσσει από τον ΦΠΑ τους υποκείμενους στον φόρο με ετήσιο κύκλο εργασιών που δεν υπερβαίνει το ισόποσο των 65 000 EUR σε εθνικό νόμισμα, με βάση τον συντελεστή μετατροπής που ίσχυε κατά την ημερομηνία προσχώρησής της στην Ευρωπαϊκή Ένωση. Με την εκτελεστική απόφαση 2014/931/ΕΕ του Συμβουλίου
                  3
                επιτράπηκε στη Ρουμανία να συνεχίσει να εφαρμόζει μέχρι τις 31 Δεκεμβρίου 2017 το ειδικό μέτρο παρέκκλισης από το άρθρο 287 παράγραφος 18 της οδηγίας ΦΠΑ. Στη συνέχεια, με την εκτελεστική απόφαση (ΕΕ) 2017/1855 του Συμβουλίου
                  4
               , επιτράπηκε στη Ρουμανία να αυξήσει το κατώτατο όριο απαλλαγής στο ισόποσο των 88 500 EUR σε εθνικό νόμισμα και να παρατείνει την ημερομηνία λήξης ισχύος του μέτρου παρέκκλισης έως τις 31 Δεκεμβρίου 2020 ή έως την έναρξη ισχύος οδηγίας για την τροποποίηση των διατάξεων των άρθρων 281 έως 294 της οδηγίας ΦΠΑ, εάν η ημερομηνία αυτή είναι προγενέστερη. Το μέτρο έχει προαιρετικό χαρακτήρα και επιτρέπει στις μικρές επιχειρήσεις να επιλέξουν το κανονικό καθεστώς ΦΠΑ.
            
            
               
                  Το παρόν αίτημα της Ρουμανίας για περαιτέρω παράταση της ημερομηνίας λήξης ισχύος του μέτρου χωρίς αύξηση του ισχύοντος κατώτατου ορίου 88 500 EUR βασίζεται στο ίδιο σκεπτικό με τα προηγούμενα αιτήματα. 
               
               
                  Η Ρουμανία υποστηρίζει ότι η παράταση του μέτρου παρέκκλισης καθώς και το ισχύον ανώτατο όριο απαλλαγής είναι δικαιολογημένα, λαμβανομένης υπόψη της δομής της εθνικής οικονομίας. Οι μικρομεσαίες επιχειρήσεις επωμίζονται δυσανάλογο κόστος συμμόρφωσης με τον ΦΠΑ σε σύγκριση με τις μεγάλες επιχειρήσεις. Η απαλλαγή από τον ΦΠΑ μειώνει σημαντικά τις υποχρεώσεις των μικρών επιχειρήσεων όσον αφορά τον ΦΠΑ, ενώ ταυτόχρονα απαλλάσσονται και οι φορολογικές αρχές από την υποχρέωση να παρακολουθούν την είσπραξη μικρού όγκου εσόδων από μικρομεσαίες επιχειρήσεις με ετήσιο κύκλο εργασιών κάτω των 88 500 EUR. 
               
               
                  Στο πλαίσιο αυτό, η Ρουμανία εκτιμά ότι το 2019 το ποσό του ΦΠΑ που καταβλήθηκε στον κρατικό προϋπολογισμό από υποκείμενους στον φόρο εγγεγραμμένους στα μητρώα ΦΠΑ με ετήσιο κύκλο εργασιών κάτω των 88 500 EUR αντιστοιχούσε στο 2,52 % των συνολικών εσόδων από τον ΦΠΑ και στο 1,09 % των συνολικών εσόδων του κρατικού προϋπολογισμού. Για το ίδιο έτος, οι υποκείμενοι στον φόρο με ετήσιο κύκλο εργασιών άνω των 88 500 EUR (που αντιστοιχούν στο 42,85 % του συνολικού αριθμού των υποκειμένων στο φόρο που είναι εγγεγραμμένοι στα μητρώα ΦΠΑ) αντιστοιχούσαν στο 97,48 % του συνόλου των εσόδων από τον ΦΠΑ. Ως εκ τούτου, φαίνεται ότι ο αντίκτυπος του μέτρου παρέκκλισης στα φορολογικά έσοδα που εισπράττονται στο στάδιο της τελικής κατανάλωσης θα είναι αμελητέος, ενώ θα είναι σημαντικός ο αντίκτυπός του όσον αφορά την απλούστευση, αφενός, των φορολογικών υποχρεώσεων των ενδιαφερόμενων υποκειμένων στον φόρο και, αφετέρου, της διαδικασίας είσπραξης του ΦΠΑ για τη φορολογική διοίκηση. 
               
            
            
               Με βάση τις πληροφορίες που παρασχέθηκαν από τη Ρουμανία, είναι σαφές ότι το αίτημα παράτασης του μέτρου παρέκκλισης αποσκοπεί στην απαλλαγή των μικρών επιχειρήσεων από πολλές εκ των υποχρεώσεων ΦΠΑ στο πλαίσιο του κανονικού καθεστώτος ΦΠΑ, καθώς και στη μείωση του φόρτου που συνεπάγεται για τη φορολογική διοίκηση η είσπραξη του φόρου, ώστε να καταστεί αποτελεσματικότερη, ενώ παράλληλα θα εξοικονομηθούν διοικητικοί πόροι και θα περιοριστεί η φοροδιαφυγή. Το μέτρο παρέκκλισης συνάδει, συνεπώς, με τους στόχους του άρθρου 395 παράγραφος 1 πρώτο εδάφιο της οδηγίας ΦΠΑ, το οποίο επιτρέπει στα κράτη μέλη να θεσπίζουν ειδικά μέτρα παρέκκλισης από τις διατάξεις της οδηγίας για λόγους απλούστευσης των διαδικασιών επιβολής του ΦΠΑ ή πρόληψης της φοροδιαφυγής. Στο πλαίσιο αυτό, επαναλαμβάνεται ότι το μέτρο είναι και θα παραμείνει προαιρετικό για τους υποκείμενους στον φόρο, οι οποίοι έχουν τη δυνατότητα να επιλέξουν το κανονικό καθεστώς ΦΠΑ. 
            
            
            
               
                  Όπως κατέδειξε η Ρουμανία, το μέτρο παρέκκλισης δεν αναμένεται να επηρεάσει σημαντικά το συνολικό ποσό των φορολογικών εσόδων που εισπράττονται στο στάδιο της τελικής κατανάλωσης. Ως εκ τούτου, το μέτρο παρέκκλισης φαίνεται να είναι σύμφωνο με το άρθρο 395 παράγραφος 1 δεύτερο εδάφιο της οδηγίας ΦΠΑ. 
               
               
                  Με βάση τα ανωτέρω, και δεδομένου ότι το νομικό πλαίσιο της ΕΕ και η πραγματική κατάσταση παραμένουν αμετάβλητα, η ζητούμενη παράταση της ημερομηνίας λήξης ισχύος του μέτρου παρέκκλισης φαίνεται δικαιολογημένη. Επομένως, προτείνεται να γίνει δεκτό το αίτημα της Ρουμανίας. 
               
            
            
               Κατά κανόνα, οι παρεκκλίσεις χορηγούνται για περιορισμένο χρονικό διάστημα, ώστε να μπορεί να αξιολογηθεί κατά πόσον το μέτρο παρέκκλισης εξακολουθεί να είναι κατάλληλο και αποτελεσματικό. Επιπλέον, το Συμβούλιο εξέδωσε στις 18 Φεβρουαρίου 2020 οδηγία για την τροποποίηση των διατάξεων των άρθρων 281 έως 294 της οδηγίας ΦΠΑ σχετικά με το ειδικό καθεστώς για τις μικρές επιχειρήσεις
                  5
               . Η νέα οδηγία περί απλούστευσης των κανόνων ΦΠΑ για τις μικρές επιχειρήσεις ορίζει ότι τα κράτη μέλη οφείλουν να θεσπίσουν και να δημοσιεύσουν τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση προς τους νέους κανόνες το αργότερο έως τις 31 Δεκεμβρίου 2024. Τα κράτη μέλη θα πρέπει να αρχίσουν να εφαρμόζουν τις εν λόγω εθνικές διατάξεις από την 1η Ιανουαρίου 2025. 
            
            
            
               Συνεπώς, είναι σκόπιμο να επιτραπεί στη Ρουμανία να συνεχίσει να εφαρμόζει το μέτρο παρέκκλισης έως τις 31 Δεκεμβρίου 2024. 
            
         
         
            
               •Συνοχή με τις ισχύουσες διατάξεις στον τομέα πολιτικής
            
            
               
                  Το μέτρο παρέκκλισης συνάδει με τη φιλοσοφία της νέας οδηγίας για την τροποποίηση των άρθρων 281 έως 294 της οδηγίας ΦΠΑ σχετικά με το ειδικό καθεστώς για τις μικρές επιχειρήσεις, που εγκρίθηκε στις 18 Φεβρουαρίου 2020, η οποία προέκυψε από το σχέδιο δράσης για τον ΦΠΑ
                     6
                   και αποσκοπεί στη δημιουργία ενός σύγχρονου, απλουστευμένου καθεστώτος για τις επιχειρήσεις αυτές. Συγκεκριμένα, το μέτρο στοχεύει στη μείωση, αφενός, του κόστους συμμόρφωσης με το καθεστώς ΦΠΑ και, αφετέρου, των στρεβλώσεων του ανταγωνισμού τόσο στο εσωτερικό της χώρας όσο και σε επίπεδο ΕΕ, στον περιορισμό των αρνητικών επιπτώσεων από την επιβολή κατώτατου ορίου, καθώς και στη διευκόλυνση της συμμόρφωσης και της παρακολούθησης των επιχειρήσεων από τις φορολογικές διοικήσεις.
               
            
            
               Ανάλογες παρεκκλίσεις, με τις οποίες απαλλάσσονται από τον ΦΠΑ οι υποκείμενοι στον φόρο με ετήσιο κύκλο εργασιών που δεν υπερβαίνει ένα ορισμένο κατώτατο όριο, σύμφωνα με το άρθρο 285 της οδηγίας ΦΠΑ, έχουν χορηγηθεί και σε άλλα κράτη μέλη. Στη Μάλτα
                  7
                έχει χορηγηθεί κατώτατο όριο 20 000 EUR· στις Κάτω Χώρες
                  8
                κατώτατο όριο 25 000 EUR· στο Λουξεμβούργο κατώτατο όριο 35 000 EUR
                  9
               · στην Πολωνία
                  10
               , την Εσθονία
                  11
                και τη Λετονία
                  12
                έχει χορηγηθεί κατώτατο όριο 40 000 EUR· στην Κροατία
                  13
                και τη Λιθουανία
                  14
                κατώτατο όριο 45 000 EUR· στην Ουγγαρία κατώτατο όριο 48 000 EUR
                  15
               · στη Σλοβενία
                  16
                κατώτατο όριο 50 000 EUR· και στην Ιταλία
                  17
                κατώτατο όριο 65 000 EUR.
            
            
            
               Όπως προαναφέρθηκε, οι παρεκκλίσεις από την οδηγία ΦΠΑ θα πρέπει πάντοτε να ισχύουν για περιορισμένο χρονικό διάστημα, ώστε να καθίσταται δυνατή η αξιολόγηση των αποτελεσμάτων τους. Η παράταση της ημερομηνίας λήξης ισχύος του μέτρου παρέκκλισης έως τις 31 Δεκεμβρίου 2024 ευθυγραμμίζεται με τις απαιτήσεις της νέας οδηγίας σχετικά με απλούστερους κανόνες ΦΠΑ για τις μικρές και μεσαίες επιχειρήσεις. Η οδηγία αυτή προβλέπει την 1η Ιανουαρίου 2025 ως την ημερομηνία κατά την οποία τα κράτη μέλη θα πρέπει να εφαρμόσουν τις εθνικές διατάξεις τις οποίες οφείλουν να θεσπίσουν προκειμένου να συμμορφωθούν με αυτήν. 
            
            
            
               
                  Συνεπώς, το προτεινόμενο μέτρο είναι σύμφωνο με τις διατάξεις της οδηγίας ΦΠΑ.
               
            
            
               Συνέπεια με άλλες πολιτικές της Ένωσης 
            
            
               
                  Η Επιτροπή τονίζει σταθερά στα ετήσια προγράμματα εργασίας της την ανάγκη θέσπισης απλούστερων κανόνων για τις μικρές επιχειρήσεις. Εν προκειμένω, το πρόγραμμα εργασίας της Επιτροπής για το 2020
                     18
                   αναφέρεται σε μια «ειδική στρατηγική για τις ΜΜΕ, η οποία θα διευκολύνει τη λειτουργία, τη μεγέθυνση και την επέκταση των μικρών και μεσαίων επιχειρήσεων». Το μέτρο παρέκκλισης είναι σύμφωνο με τους στόχους αυτούς, όσον αφορά τους δημοσιονομικούς κανόνες. Συνάδει κυρίως με το πρόγραμμα εργασίας της Επιτροπής του 2017
                     19
                  , το οποίο αναφερόταν συγκεκριμένα στον ΦΠΑ τονίζοντας ότι ο διοικητικός φόρτος της συμμόρφωσης με το καθεστώς ΦΠΑ είναι μεγάλος για τις μικρές επιχειρήσεις και ότι οι τεχνικές καινοτομίες δημιουργούν νέες προκλήσεις όσον αφορά την αποτελεσματική είσπραξη του φόρου, υπογράμμιζε δε την ανάγκη απλούστευσης του καθεστώτος ΦΠΑ για τις μικρότερες επιχειρήσεις. 
               
               
                  Ομοίως, το μέτρο συνάδει με τη στρατηγική του 2015 για την ενιαία αγορά
                     20
                  , στην οποία η Επιτροπή έθεσε ως στόχο να συνδράμει στην ανάπτυξη των μικρών και μεσαίων επιχειρήσεων, μεταξύ άλλων μειώνοντας τον διοικητικό φόρτο που τις εμποδίζει να δρέψουν όλα τα οφέλη της ενιαίας αγοράς. Επίσης, ακολουθεί τη φιλοσοφία της ανακοίνωσης της Επιτροπής του 2013 «Πρόγραμμα δράσης για την επιχειρηματικότητα 2020: Επιστροφή του επιχειρηματικού πνεύματος στην Ευρώπη»
                     21
                  , στην οποία τονίζεται η ανάγκη απλούστευσης της φορολογικής νομοθεσίας για τις μικρές επιχειρήσεις.
               
               
                  Τέλος, το μέτρο συνάδει με τις πολιτικές της ΕΕ για τις μικρές και μεσαίες επιχειρήσεις, όπως καθορίζονται στην ανακοίνωση του 2016 για τις νεοφυείς επιχειρήσεις
                     22
                   και στην ανακοίνωση του 2008 «Προτεραιότητα στις μικρές επιχειρήσεις – Μια “Small Business Act” για την Ευρώπη»
                     23
                  , η οποία καλεί τα κράτη μέλη να λαμβάνουν υπόψη τα ειδικά χαρακτηριστικά των ΜΜΕ κατά την εκπόνηση νομοθεσίας και, ως εκ τούτου, να απλουστεύσουν το υφιστάμενο ρυθμιστικό περιβάλλον.
               
               
                  2.
                        ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
               
            
            
               •Νομική βάση
            
            
               
                  Η μόνη δυνατή νομική βάση είναι το άρθρο 395 της οδηγίας ΦΠΑ.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Όσον αφορά τη διάταξη της οδηγίας ΦΠΑ στην οποία βασίζεται, η πρόταση εμπίπτει στην αποκλειστική αρμοδιότητα της Ευρωπαϊκής Ένωσης. Συνεπώς, δεν έχει εφαρμογή η αρχή της επικουρικότητας.
               
            
            
               •Αναλογικότητα
            
            
               
                  Η απόφαση αφορά έγκριση που χορηγείται σε κράτος μέλος κατόπιν αίτησής του και ουδόλως συνιστά υποχρέωση.
               
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή την απλούστευση της είσπραξης του φόρου προς όφελος των μικρών υποκείμενων στον φόρο και της φορολογικής διοίκησης, την εξοικονόμηση διοικητικών πόρων και τη μείωση της φοροδιαφυγής.
               
            
            
               •Επιλογή της νομικής πράξης
            
         
         
            
               
                  Ως νομική πράξη προτείνεται η εκτελεστική απόφαση του Συμβουλίου.
               
               
                  Βάσει του άρθρου 395 της οδηγίας ΦΠΑ, παρέκκλιση από τους κοινούς κανόνες ΦΠΑ είναι δυνατή μόνο κατόπιν έγκρισης του Συμβουλίου, το οποίο αποφασίζει ομόφωνα έπειτα από πρόταση της Επιτροπής. Συνεπώς, η εκτελεστική απόφαση του Συμβουλίου είναι το καταλληλότερο νομικό μέσο, διότι μπορεί να απευθύνεται σε μεμονωμένο κράτος μέλος.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Δεν πραγματοποιήθηκε διαβούλευση με τα ενδιαφερόμενα μέρη. Η παρούσα πρόταση βασίζεται σε αίτημα της Ρουμανίας και αφορά μόνο το συγκεκριμένο κράτος μέλος.
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη προσφυγής σε εξωτερικούς εμπειρογνώμονες. 
               
            
            
               •Εκτίμηση επιπτώσεων
            
            
               Στόχος της πρότασης εκτελεστικής απόφασης του Συμβουλίου είναι η επέκταση ενός μέτρου απλούστευσης το οποίο καταργεί πολλές υποχρεώσεις όσον αφορά τον ΦΠΑ για τις επιχειρήσεις με ετήσιο κύκλο εργασιών που δεν υπερβαίνει το ποσό των 88 500 EUR ή το αντίστοιχο ποσό σε εθνικό νόμισμα. Αυτό θα μπορούσε να έχει δυνητικά θετικό αντίκτυπο στη μείωση του διοικητικού φόρτου για περίπου 241 417 μικρές επιχειρήσεις που αντιστοιχούν στο 57,15 %  του συνολικού αριθμού των υποκειμένων στο φόρο που είναι εγγεγραμμένοι στα μητρώα ΦΠΑ και στο 17,79 % του συνολικού αριθμού των ενεργών υποκείμενων στον φόρο στη Ρουμανία για το 2019 (έως τις 31 Οκτωβρίου). Ομοίως, το μέτρο παρέκκλισης θα μπορούσε να μειώσει σημαντικά την επιβάρυνση της φορολογικής διοίκησης από την άποψη της είσπραξης φόρων, καθιστώντας την έτσι πιο αποτελεσματική, με παράλληλη εξοικονόμηση διοικητικών πόρων και μείωση της φοροδιαφυγής. Το μέτρο παρέκκλισης είναι και θα παραμείνει προαιρετικό για τους υποκειμένους στον φόρο. Οι υποκείμενοι στον φόρο θα μπορούν πάντοτε να επιλέξουν την υπαγωγή στο κανονικό καθεστώς του ΦΠΑ σύμφωνα με το άρθρο 290 της οδηγίας 2006/112/ΕΚ. Η δημοσιονομική επίπτωση όσον αφορά τα έσοδα ΦΠΑ για το 2019 εκτιμάται από τη Ρουμανία ως αμελητέα.
            
            
               •Θεμελιώδη δικαιώματα
            
            
               
                  Η πρόταση δεν έχει επιπτώσεις στην προστασία των θεμελιωδών δικαιωμάτων.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν θα έχει αρνητικές επιπτώσεις στον προϋπολογισμό της ΕΕ, διότι η Ρουμανία θα προβεί σε υπολογισμό της αντισταθμιστικής αποζημίωσης σύμφωνα με το άρθρο 6 του κανονισμού (ΕΟΚ, Ευρατόμ) αριθ. 1553/89 του Συμβουλίου. 
            
            
               2020/0136 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης (ΕΕ) 2017/1855 με την οποία επιτρέπεται στη Ρουμανία  να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας
                  24
               , και ιδίως το άρθρο 395 παράγραφος 1 πρώτο εδάφιο,
            
         
         
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 287 σημείο 18) της οδηγίας 2006/112/ΕΚ, η Ρουμανία μπορεί να απαλλάσσει από τον φόρο προστιθέμενης αξίας (ΦΠΑ) τους υποκείμενους στον φόρο των οποίων ο ετήσιος κύκλος εργασιών δεν υπερβαίνει το ισόποσο των 35 000 EUR σε εθνικό νόμισμα, με βάση τον συντελεστή μετατροπής κατά την ημερομηνία προσχώρησής της.
            
            
               (2)Με την εκτελεστική απόφαση 2012/181/ΕΕ του Συμβουλίου
                  25
               , επιτράπηκε στη Ρουμανία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ (στο εξής: το μέτρο παρέκκλισης) για απαλλαγή από τον ΦΠΑ των υποκείμενων στον φόρο με ετήσιο κύκλο εργασιών που δεν υπερβαίνει το ποσό των 65 000 EUR. Η ισχύς του μέτρου παρέκκλισης έληξε στις 31 Δεκεμβρίου 2014.
            
            
               (3)Με την εκτελεστική απόφαση 2014/931/ΕΕ του Συμβουλίου
                  26
               , επιτράπηκε στη Ρουμανία να συνεχίσει να εφαρμόζει το μέτρο παρέκκλισης έως τις 31 Δεκεμβρίου 2017. 
            
            
               (4)Με την εκτελεστική απόφαση (ΕΕ) 2017/1855 του Συμβουλίου
                  27
               , επιτράπηκε στη Ρουμανία η εφαρμογή ειδικού μέτρου παρέκκλισης από το άρθρο 287 της οδηγίας 2006/112/ΕΚ για την απαλλαγή από τον ΦΠΑ των υποκείμενων στον φόρο με ετήσιο κύκλο εργασιών που δεν υπερβαίνει το ισόποσο των 88 500 EUR σε εθνικό νόμισμα, με βάση τον συντελεστή μετατροπής που ίσχυε κατά την ημερομηνία προσχώρησής της. Η εφαρμογή του μέτρου παρέκκλισης επιτράπηκε έως τις 31 Δεκεμβρίου 2020 ή έως την έναρξη ισχύος οδηγίας για την τροποποίηση των διατάξεων των άρθρων 281 έως 294 της οδηγίας 2006/112/ΕΚ, εάν η ημερομηνία αυτή είναι προγενέστερη. 
            
            
               (5)Στις 18 Φεβρουαρίου 2020, το Συμβούλιο εξέδωσε την οδηγία (ΕΕ) 2020/285
                  28
                για την τροποποίηση των άρθρων 281 έως 294 της οδηγίας 2006/112/ΕΚ όσον αφορά το ειδικό καθεστώς για τις μικρές επιχειρήσεις και τη θέσπιση νέων κανόνων για τις μικρές επιχειρήσεις, συμπεριλαμβανομένου του ανώτατου ορίου του ετήσιου κύκλου εργασιών του κράτους μέλους ύψους 85 000 EUR ή του αντίστοιχου ποσού σε εθνικό νόμισμα. 
            
            
               (6)Με επιστολή που πρωτοκολλήθηκε στην Επιτροπή στις 14 Ιανουαρίου 2020, η Ρουμανία ζήτησε την άδεια να συνεχίσει την εφαρμογή του μέτρου παρέκκλισης πέραν της 31ης Δεκεμβρίου 2020.
            
            
               (7)Με επιστολή της 18ης Φεβρουαρίου 2020, η Επιτροπή ενημέρωσε τα άλλα κράτη μέλη, σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, σχετικά με το αίτημα της Ρουμανίας. Με επιστολή με ημερομηνία 19 Φεβρουαρίου 2020, η Επιτροπή κοινοποίησε στη Ρουμανία ότι διέθετε όλες τις αναγκαίες πληροφορίες για την εξέταση του αιτήματος. 
            
            
               (8)Από τις πληροφορίες που προσκόμισε η Ρουμανία, προκύπτει ότι οι λόγοι για την εφαρμογή του μέτρου παρέκκλισης παραμένουν, εν γένει, αμετάβλητοι. Το μέτρο παρέκκλισης είναι μέτρο απλούστευσης το οποίο μειώνει τις υποχρεώσεις που συνδέονται με τον ΦΠΑ για ορισμένες μικρές επιχειρήσεις. Επίσης, μειώνει τον φόρτο εργασίας των φορολογικών αρχών οι οποίες δεν θα χρειάζεται να παρακολουθούν την είσπραξη εσόδων χαμηλού όγκου σε μεγαλύτερο αριθμό μικρών επιχειρήσεων. Η διατήρηση του ισχύοντος ορίου απαλλαγής φαίνεται ότι αποτελεί αποτελεσματικό τρόπο εξοικονόμησης διοικητικών πόρων και περιορισμού της φοροδιαφυγής.
            
            
               (9)Το μέτρο παρέκκλισης είναι και θα παραμείνει προαιρετικό για τους υποκειμένους στον φόρο. Οι υποκείμενοι στον φόρο μπορούν πάντοτε να επιλέξουν την υπαγωγή στο κανονικό καθεστώς ΦΠΑ σύμφωνα με το άρθρο 290 της οδηγίας 2006/112/ΕΚ. 
            
            
               (10)Βάσει των πληροφοριών που προσκόμισε η Ρουμανία, το μέτρο παρέκκλισης θα έχει αμελητέα μόνο επίπτωση στο συνολικό ποσό των φορολογικών εσόδων που εισπράττει η Ρουμανία στο στάδιο της τελικής κατανάλωσης.  
            
            
               (11)Το μέτρο παρέκκλισης δεν θα έχει αρνητικές επιπτώσεις στους ίδιους πόρους της Ένωσης που προέρχονται από τον ΦΠΑ, διότι η Ρουμανία θα προβεί σε υπολογισμό της αντισταθμιστικής αποζημίωσης σύμφωνα με το άρθρο 6 του κανονισμού (ΕΟΚ, Ευρατόμ) αριθ. 1553/89 του Συμβουλίου
                  29
               .
            
            
               (12)Δεδομένων των δυνητικά θετικών επιπτώσεων του μέτρου παρέκκλισης στη μείωση του διοικητικού φόρτου για τις μικρές επιχειρήσεις και τις φορολογικές αρχές και της απουσίας σημαντικής επίπτωσης στα συνολικά έσοδα από τον ΦΠΑ, θα πρέπει να επιτραπεί στη Ρουμανία να εφαρμόσει το μέτρο παρέκκλισης για μεγαλύτερο χρονικό διάστημα. 
            
            
               (13)Η άδεια εφαρμογής του μέτρου παρέκκλισης θα πρέπει να ισχύει για περιορισμένο διάστημα. Το χρονικό διάστημα θα πρέπει να είναι επαρκές ώστε να καθίσταται δυνατή η εκτίμηση της αποτελεσματικότητας και της καταλληλότητας του ορίου. Επιπλέον, σύμφωνα με την οδηγία (ΕΕ) 2020/285, τα κράτη μέλη πρέπει να θεσπίσουν και να δημοσιεύσουν, έως τις 31 Δεκεμβρίου 2024, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με το άρθρο 1 της εν λόγω οδηγίας και να εφαρμόσουν τις διατάξεις αυτές από την 1η Ιανουαρίου 2025. Συνεπώς, είναι σκόπιμο να επιτραπεί στη Ρουμανία η εφαρμογή του μέτρου παρέκκλισης έως τις 31 Δεκεμβρίου 2024. 
            
            
               (14)Επομένως, η εκτελεστική απόφαση (ΕΕ) 2017/1855 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
                Άρθρο 1
            
            
               Στο άρθρο 2 της εκτελεστικής απόφασης (ΕΕ) 2017/1855, το δεύτερο εδάφιο αντικαθίσταται από το ακόλουθο κείμενο:
            
            
               «Η παρούσα απόφαση εφαρμόζεται από την 1η Ιανουαρίου 2018 έως τις 31 Δεκεμβρίου 2024.»
            
         
         
            
               Άρθρο 2
            
            
               Η παρούσα απόφαση απευθύνεται στη Ρουμανία.
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        Εκτελεστική απόφαση 2012/181/ΕΕ του Συμβουλίου, της 26ης Μαρτίου 2012, με την οποία επιτρέπεται στη Ρουμανία να εισάγει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 92 της 30.3.2012, σ. 26).
               
               
                  
                     (3)
                  
                        Εκτελεστική απόφαση 2014/931/ΕΕ του Συμβουλίου, της 16ης Δεκεμβρίου 2014, για την παράταση της εφαρμογής της εκτελεστικής απόφασης 2012/181/ΕΕ, με την οποία επιτρέπεται στη Ρουμανία να εισαγάγει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 365 της 19.12.2014, σ. 145).
               
               
                  
                     (4)
                  
                        Εκτελεστική απόφαση (ΕΕ) 2017/1855 του Συμβουλίου, της 10ης Οκτωβρίου 2017, με την οποία επιτρέπεται στη Ρουμανία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 265 της 14.10.2017, σ. 19).
               
               
                  
                     (5)
                  
                        Οδηγία (ΕΕ) 2020/285 του Συμβουλίου, της 18ης Φεβρουαρίου 2020, για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά το ειδικό καθεστώς για τις μικρές επιχειρήσεις και του κανονισμού (ΕΕ) αριθ. 904/2010 όσον αφορά τη διοικητική συνεργασία και την ανταλλαγή πληροφοριών με σκοπό την παρακολούθηση της ορθής εφαρμογής του ειδικού καθεστώτος για τις μικρές επιχειρήσεις (ΕΕ L 62 της 2.3.2020, σ. 13).
               
               
                  
                     (6)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή σχετικά με ένα σχέδιο δράσης για τον ΦΠΑ – Προς έναν ενιαίο χώρο ΦΠΑ στην ΕΕ – Η ώρα των αποφάσεων COM(2016) 148 final.
               
               
                  
                     (7)
                  
                        Εκτελεστική απόφαση (ΕΕ) 2018/279 του Συμβουλίου, της 20ής Φεβρουαρίου 2018, που επιτρέπει στη Μάλτα να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 54 της 24.2.2018, σ. 14).
               
               
                  
                     (8)
                  
                        Εκτελεστική απόφαση (ΕΕ) 2018/1904 του Συμβουλίου, της 4ης Δεκεμβρίου 2018, που επιτρέπει στις Κάτω Χώρες να εισαγάγουν ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 310 της 6.12.2018, σ. 25).
               
               
                  
                     (9)
                  
                        Εκτελεστική απόφαση (ΕΕ) 2019/2210 του Συμβουλίου, της 19ης Δεκεμβρίου 2019, για την τροποποίηση της εκτελεστικής απόφασης 2013/677/ΕΕ, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 332 της 23.12.2019, σ. 155).
               
               
                  
                     (10)
                  
                        Εκτελεστική απόφαση (ΕΕ) 2018/1919 του Συμβουλίου, της 4ης Δεκεμβρίου 2018, για την τροποποίηση της απόφασης 2009/790/ΕΚ που επιτρέπει στη Δημοκρατία της Πολωνίας να εφαρμόσει μέτρο παρέκκλισης του άρθρου 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 311 της 7.12.2018, σ. 32).
               
               
                  
                     (11)
                  
                        Εκτελεστική απόφαση (ΕΕ) 2017/563 του Συμβουλίου, της 21ης Μαρτίου 2017, που επιτρέπει στη Δημοκρατία της Εσθονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 80 της 25.3.2017, σ. 33).
               
               
                  
                     (12)
                  
                        Εκτελεστική απόφαση (ΕΕ) 2017/2408 του Συμβουλίου, της 18ης Δεκεμβρίου 2017, που επιτρέπει στη Δημοκρατία της Λετονίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 342 της 21.12.2017, σ. 8).
               
               
                  
                     (13)
                  
                        Εκτελεστική απόφαση (ΕΕ) 2017/1768 του Συμβουλίου, της 25ης Σεπτεμβρίου 2017, με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 250 της 28.9.2017, σ. 71).
               
               
                  
                     (14)
                  
                        Εκτελεστική απόφαση (ΕΕ) 2017/1853 του Συμβουλίου, της 10ης Οκτωβρίου 2017, για την τροποποίηση της εκτελεστικής απόφασης 2011/335/ΕΕ που επιτρέπει στη Δημοκρατία της Λιθουανίας να εφαρμόσει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 265 της 14.10.2017, σ. 15).
               
               
                  
                     (15)
                  
                        Εκτελεστική απόφαση (ΕΕ) 2018/1490 του Συμβουλίου, της 2ας Οκτωβρίου 2018, με την οποία επιτρέπεται στην Ουγγαρία να εισαγάγει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 252 της 8.10.2018, σ. 38).
               
               
                  
                     (16)
                  
                        Εκτελεστική απόφαση (ΕΕ) 2018/1700 του Συμβουλίου, της 6ης Νοεμβρίου 2018, για την τροποποίηση της εκτελεστικής απόφασης 2013/54/ΕΕ με την οποία επιτρέπεται στη Δημοκρατία της Σλοβενίας να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 285 της 13.11.2018, σ. 78).
               
               
                  
                     (17)
                  
                        Εκτελεστική απόφαση (ΕΕ) 2020/647 του Συμβουλίου της 11ης Μαιου 2020 με την οποία επιτρέπεται στην Ιταλική Δημοκρατία να εφαρμόσει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 151 της 14.5.2020, σ. 7). 
               
               
                  
                     (18)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Πρόγραμμα εργασίας της Επιτροπής 2020 — Μια Ένωση που επιδιώκει περισσότερα [COM(2020) 37 final].
               
               
                  
                     (19)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Πρόγραμμα εργασίας της Επιτροπής 2017 [COM(2016) 710 final]. 
               
               
                  
                     (20)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, Αναβάθμιση της ενιαίας αγοράς: περισσότερες ευκαιρίες για τους πολίτες και τις επιχειρήσεις [COM(2015) 550 final].  
               
               
                  
                     (21)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Πρόγραμμα δράσης για την επιχειρηματικότητα 2020: Επιστροφή του επιχειρηματικού πνεύματος στην Ευρώπη [COM (2012) 795 final].
               
               
                  
                     (22)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Οι μελλοντικοί οδηγοί της Ευρώπης: Η πρωτοβουλία για τις νεοφυείς και τις αναπτυσσόμενες νέες επιχειρήσεις [COM(2016) 733 final].
               
               
                  
                     (23)
                  
                        Ανακοίνωση της Επιτροπής στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών «Προτεραιότητα στις μικρές επιχειρήσεις» — Μια «Small Business Act» για την Ευρώπη [COM(2008) 394 τελικό]. 
               
               
                  
                     (24)
                  
                        ΕΕ L 347 της 11.12.2006, σ. 1.
               
               
                  
                     (25)
                  
                        Εκτελεστική απόφαση 2012/181/ΕΕ του Συμβουλίου, της 26ης Μαρτίου 2012, με την οποία επιτρέπεται στη Ρουμανία να εισάγει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 92 της 30.3.2012, σ. 26). 
               
               
                  
                     (26)
                  
                        Εκτελεστική απόφαση 2014/931/ΕΕ του Συμβουλίου, της 16ης Δεκεμβρίου 2014, για την παράταση της εφαρμογής της εκτελεστικής απόφασης 2012/181/ΕΕ, με την οποία επιτρέπεται στη Ρουμανία να εισαγάγει μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 365 της 19.12.2014, σ. 145).
               
               
                  
                     (27)
                  
                        Εκτελεστική απόφαση (ΕΕ) 2017/1855 του Συμβουλίου, της 10ης Οκτωβρίου 2017, με την οποία επιτρέπεται στη Ρουμανία να εφαρμόσει ειδικό μέτρο παρέκκλισης από το άρθρο 287 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 265 της 14.10.2017, σ. 19).
               
               
                  
                     (28)
                  
                        Οδηγία (ΕΕ) 2020/285 του Συμβουλίου, της 18ης Φεβρουαρίου 2020, για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά το ειδικό καθεστώς για τις μικρές επιχειρήσεις και του κανονισμού (ΕΕ) αριθ. 904/2010 όσον αφορά τη διοικητική συνεργασία και την ανταλλαγή πληροφοριών με σκοπό την παρακολούθηση της ορθής εφαρμογής του ειδικού καθεστώτος για τις μικρές επιχειρήσεις (ΕΕ L 62 της 2.3.2020, σ. 13).
               
               
                  
                     (29)
                  
                        Κανονισμός (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας (ΕΕ L 155 της 7.6.1989, σ. 9).